Žilinka, Maroš, generálny prokurátor SR (2021-09-30):
Ďakujem veľmi pekne. Ešte jednu poznámku k problematike ustanovenia § 363, resp. skôr sa to týkalo toho nominovania účastníka, a k tomu, čo bolo povedané ohľadne účasti v komisii na ministerstve spravodlivosti, že po tom, ako som rozhodol o nominovaní účastníka jedného za Generálnu prokuratúru, napriek tomu, že bolo oznámené Generálnej prokuratúre, že, že to stretnutie bude v utorok, uskutočnilo sa bez nášho zástupcu v pondelok a v utorok tam chodil kolega sám zbytočne. Pán poslanec Dostál, ste povedali, že, že došiel, áno, došiel tam nejaký zmätočný mail. Tak ja som si ten zmätočný mail dal vyhodiť od kolegu a z tohoto zmätočného mailu vyplýva jednoznačne, že podklady, ktoré žiadajú, aby predložil, aby mala komisia dostatočný čas na ich posúdenie pred najbližším stretnutím pracovnej skupiny, ktoré bude v utorok 21.9. o 12.30 hod. To nie je vôbec zmätočný, ten je úplne jasný. (Ruch v sále a zaznievanie gongu.) To len pre čistotu, pre čistotu veci. Ďalej ste mi položili otázku ohľadom stretnutia môjho v Petrohrade s generálnym prokurátorom Ruskej federácie s pánom Igorom Viktorovičom Krasnovom. Áno, v dňoch 6. a 9. júla... až 9. júla 2021 som sa zúčastnil konferencie vedúcich predstaviteľov prokuratúry európskych štátov v Petrohrade, ktorá bola organizovaná generálnym prokurátorom Ruskej federácie v spolupráci s Radou Európy a Medzinárodnou asociáciou prokurátorov. Bolo to jedno výnimočné medzinárodné podujatie, ktorého sa zúčastnili okrem generálnych prokurátorov a ich námestníkov z Európy prezident Medzinárodnej asociácie prokurátorov, predseda Európskej komisie pre efektívnosť súdnictva, predsedníčka Výboru pre boj proti terorizmu Rady Európy, podpredseda Výboru pre Dohovor o počítačovej kriminalite Rady Európy, emeritní sudcovia Európskeho súdu pre ľudské práva, viceprezidentka Benátskej komisie, generálny riaditeľ pre ľudské práva a právny štát Rady Európy, prezident Konzultačnej rady európskych prokurátorov, a to či už priamo na mieste, alebo, alebo online formou. Hlavnými témami tejto konferencie boli úlohy prokuratúry pri ochrane práv jednotlivca a verejného záujmu vzhľadom na požiadavky Európskeho dohovoru o ochrane ľudských práv. Zároveň sa tejto konferencii prihovoril cez videokonferenciu aj prezident Ruskej federácie Vladimir Putin. Áno, v rámci tohoto sympózia, tejto konferencie som mal aj bilaterálne stretnutie s generálnym prokurátorom Ruskej federácie a hovorím to úplne otvorene, som na to hrdý, som na to hrdý, pretože to stretnutie bolo výnimočné, bolo to stretnutie dvoch rovnocenných partnerov, dvoch rovnocenných generálnych prokurátorov, Slovenskej republiky a Ruskej federácie, ktorého cieľom bolo okrem iného aj nadviazať na dlhoročnú spoluprácu prokuratúry Slovenskej republiky a prokuratúry Ruskej federácie v nadväznosti na dohovory, resp. dohody o spolupráci medzi prokuratúrami, dodatkové protokoly k týmto dohodám či memoranda o vzájomnom porozumení, či programy spolupráce. Opäť, ako je už zvykom vo vašom prípade, pán poslanec, ste opäť vytrhli jednu oblasť z možnej spolupráce, v ktorej by sme chceli s Ruskou federáciou na úrovni Generálnej prokuratúry spolupracovať, a síce ochrana ľudských práv a slobôd, čomu bolo napokon venované aj to sympózium, alebo konferencia, vzhľadom na nové kompetencie, ktoré boli dané Generálnej prokuratúre Ruskej federácie. My sme sa s pánom generálnym prokurátorom Ruskej federácie dohodli na spolupráci v oblasti boja proti organizovanému a nadnárodnému zločinu, terorizmu, drogovej kriminalite a extrémizmu, v oblastiach efektívneho vykonávania právnej pomoci v trestných veciach a extradície, ochrany ľudských práv a slobôd a ochrany verejného záujmu, ale aj v oblastiach vzdelávania, zvyšovania kvalifikácie, konzultácii či výmeny informácií a praktických skúseností. Je to vzťah dvoch rovnocenných partnerov. Či to napokon dopadne tak, že my sa budeme učiť od skúseností Ruskej federácie, alebo Ruská federácia od nás, záleží len od nás. Som presvedčený o tom, že komunikácia so zahraničnými partnermi vrátane Ruskej federácie a generálnej prokuratúry ako nášho partnerského štátneho orgánu je jednoducho nevyhnutná. Sme odkázaní na túto spoluprácu a ja som hrdý, že k nám pristupujú ako k rovnocennému partnerovi. Práve naopak, škodlivé pre Slovenskú republiku a záujmy Slovenskej republiky je akékoľvek spochybňovanie našej možnej spolupráce a vnášanie pochybností o tom, že či je to dobré, alebo zlé. Som presvedčený aj o tom, že zástupcovia Generálnej prokuratúry Slovenskej republiky veľmi dôstojne reprezentovali slovenskú republiku na tejto konferencii. Toľko k tejto otázke. A napokon padla otázka ohľadom konštatovania, nie je tu pán poslanec Pollák, konštatovania na str. 39 správy o stave zákonnosti o kriminalite mladistvých osôb v okresoch, teda najčastejšie páchanej trestnej činnosti mladistvými v okresoch s vysokým podielom marginalizovaného obyvateľstva. Áno, pojem marginalizované obyvateľstvo sa nerovná rómske obyvateľstvo. Ide o znevýhodnené skupiny obyvateľov, a to nielen na etnickom základe. Pri použití tohto pojmu sa vychádzalo z bežne používanej charakteristiky, pokiaľ ide o mladistvých bez prístupu k informáciám trhu práce, vzdelania, kultúre, resp. pri výklade tohto pojmu sa vychádzalo z toho najširšieho slova zmyslu, kde pod skupinu týchto obyvateľov, v ktorých žijú aj mladiství, a nevidia vzor a nevidia budúcnosť, kam by sa mohli pohnúť, sú to skupiny ľudí ohrozených chudobou, sociálnym vylúčením, závislosťou od alkoholu a iných návykových látok, nezamestnaní, zdravotne postihnutí občania, ale áno, patria tam aj rómske komunity. Patria tam aj rómske komunity žijúce v osadách alebo na periférii. Keď chceme riešiť problém, musíme ho vedieť zadefinovať, aby sme vedeli opatrenia preventívno... predovšetkým preventívno-výchovného charakteru správne orientovať. A to, že v týchto okresoch je vysoký podiel marginalizovaných skupín, je jednoducho faktom. Navyše aj vláda Slovenskej republiky definuje tie tzv. najmenej rozvinuté okresy s cieľom poskytovania podpory a pomoci v týchto okresoch, je to v zmysle zákona č. 336/2005 Z. z. v platnom znení, takže určite nebolo naším cieľom, ani taký zber dát jednoducho neexistuje. Ten tu už neexistuje dlhé roky. Ale, samozrejme, to, aké sú osobné a majetkové pomery obvineného, je jednou zo skutočnosti, ktorá sa zisťuje v trestnom konaní, nie samostatne štatisticky, ale v trestnom konaní, od ktorej závisia aj sankcie, prípadne opatrenia, ktoré sa pri uznaní viny ukladajú. Nechceme si pred tým zatvárať oči, ja verím, že, že aj tieto zistenia nám pomôžu k zlepšeniu stavu, ale to, samozrejme, nebude závisieť len od orgánov prokuratúry. Ďakujem veľmi pekne.